Kommissionens forordning (EF) nr. 2651/2000

af 1. december 2000

om betaling af det andet supplerende forskud på udligningsstøtten for bananer i 2000

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2), særlig artikel 14, og

ud fra følgende betragtninger:

(1) I Kommissionens forordning (EØF) nr. 1858/93(3), senest ændret ved forordning (EF) nr. 1467/1999(4), er der fastsat gennemførelsesbestemmelser til forordning (EØF) nr. 404/93, for så vidt angår reglerne om støtte til udligning af indkomsttab i forbindelse med markedsføring af bananer. I forordningens artikel 4 er der fastsat betingelser for betaling af forskud på udligningsstøtten.

(2) Enhedsbeløbet for hvert forskud på den støtte, der senere skal fastlægges for 2000, blev ved Kommissionens forordning (EF) nr. 1157/2000 af 30. maj 2000 om fastsættelse af udligningsstøtten for bananer, der blev produceret og markedsført i Fællesskabet i 1999, af fristen for betaling af restbeløbet af denne støtte samt af enhedsbeløbet for forskud for 2000(5), fastsat til 17,81 EUR/100 kg. I juli blev der ved Kommissionens forordning (EF) nr. 1641/2000(6) godkendt et supplerende forskud på 7,08 EUR/100 kg på grund af de faldende priser på EF-markedet.

(3) For at tage hensyn til den vanskelige økonomiske situation for bananproducenter i Fællesskabet, der er udsat for følgerne af en betydelig forringelse af EF-markedet, bør der betales et nyt supplerende forskud for de mængder, der markedsføres i Fællesskabet fra 1. januar til 31. oktober 2000, uden at dette foregriber størrelsen af den udligningsstøtte, der senere skal fastsættes i henhold til artikel 12 i forordning (EØF) nr. 404/93 og bestemmelserne i forordning (EØF) nr. 1858/93. Det supplerende forskud betales mod, at der stilles sikkerhed i henhold til bestemmelserne i forordning (EØF) nr. 1858/93.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

Producentmedlemsstaterne betaler det andet supplerende forskud på den udligningsstøtte, der er fastsat i artikel 12 i forordning (EØF) nr. 404/93, for 2000 på 4,80 EUR/100 kg for de mængder, som markedsføres i Fællesskabet fra 1. januar til 31. oktober 2000.

Det nye supplerende forskud betales for markedsførte mængder, for hvilke der er indgivet ansøgning om udligningsstøtte for 2000.

Ansøgningen om betaling af det nye supplerende forskud ledsages af bevis for, at der er stillet en sikkerhed på 2,40 EUR/100 kg.

Det nye supplerende forskud betales inden to måneder efter denne forordnings ikrafttræden.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. december 2000.

På Kommissionens vegne

Franz Fischler

Medlem af Kommissionen

(1) EFT L 47 af 25.2.1993, s. 1.

(2) EFT L 160 af 26.6.1999, s. 80.

(3) EFT L 170 af 13.7.1993, s. 5.

(4) EFT L 170 af 6.7.1999, s. 7.

(5) EFT L 130 af 31.5.2000, s. 26.

(6) EFT L 187 af 26.7.2000, s. 42.